Global milliardindustri: – Tjente penger uten at jeg var klar over det
Emilie Johansen (24) har en ekstrainntekt hvor målet er å jobbe lite for mye. I 2024 sikter hun seg mot en inntekt på 600.000 kroner ved siden av «vanlig» jobb. Forbrukerrådet  maner til «en god slump skepsis» rundt inntektskilden. – Det ballet på seg og jeg tjente penger uten at jeg var klar over det. Det forteller Emilie Drønen Johansen (24) om ekstrainntekten sin, som kommer fra såkalt Multi-level marketing (MLM). Multi-level marketing er blant annet kritisert for å fremstille det som lettere enn det er å tjene penger, og blir ofte omtalt som omstridt. Les advarselen fra Forbrukerrådet lenger ned i artikkelen. Da Johansen kom tilbake til hjembyen Bergen etter førstegangstjenesten, hadde hun lagt på seg noen kilo. Hun ønsket å gå ned 5–6 kilo.  Ved en tilfeldighet fikk hun anbefalt noen produkter av søsteren, som inkluderte måltidserstattere (shaker)- Hun kjøpte noen produkter og likte det godt. Hun begynte å anbefale dem til venner og familie. Kjøpene til andre ble registrert på profilen til Johansen. Det «ballet på seg» og stadig flere kjøpte på hennes anbefaling. På denne måten kom Johansen litt uvitende i gang med det som er kjent som nettverksmarkedsføring eller direktesalg. Multi-level marketing (MLM) er den mest utbredte betegnelsen.  Etter fire måneder i Herbalife hadde Johansen litt uvitende opptjent 37.000 kroner. Johansen har eget AS hun jobber fra. På det tidspunktet hadde hun startet på en bachelor i Biomedisin på Høyskolen Kristiania. – Det var gode penger å tjene som student. Jeg hadde tjent penger uten at jeg egentlig hadde tenkt over at jeg jobbet. Det var en perfekt jobb å kombinere med studier. Man jobber når og hvor man vil. Da tenkte jeg at dette må jeg teste ut mer, forteller Johansen.  Nå, tre år senere, jobber hun som såkalt distributør for selskapet ved siden av jobben innen helsesektoren. Grunnideen bak multi-level marketing er markedsføring og distribusjon av produkter fra privatpersoner til nettverk av forbrukere.  Som privatperson selger man varer fra en produsent til sitt nettverk. Det er et hav av aktører. Den mest kjente er kanskje Tupperware. Rett etter den industrielle revolusjon dukket MLM opp som en forretningsmodell som tillot selskaper å markedsføre og selge produktene sine gjennom et nettverk av uavhengige distributører. Et av de tidligste MLM-selskapene var kosttilskudd-produsenten Nutrilite, grunnlagt i 1934. MLM ble populært på 50- og 60-tallet, med selskaper som Tupperware og Amway som ledende aktører. Disse selskapene utviklet en modell der distributørene kunne tjene penger ikke bare gjennom direkte salg av produkter, men også ved å rekruttere og trene nye distributører, og dermed tjene en provisjon på salgene de igjen gjorde. Denne modellen er nå blitt bransjestandard.  I dag er det et hav av aktører. Med internett og sosiale medier, har man muligheten til å nå ut til mange flere mennesker.  Det som tidligere var husmødrene som solgte til venner og bekjente i amerikanske forsteder, har nå fått vinger å fly på gjennom internett.  Dette har sendt bransjen opp til estimert en global verdi av 392.6 milliarder dollar, ifølge Yahoo Finance.  En av de største globalt er Herbalife, som ble startet i 1980. Det børsnoterte-konsernet hadde i 2023 en omsetning på i overkant av 5,1 milliarder dollar. I løpet av årene har MLM-industrien møtt mye debatt og kritikk på grunn av bekymringer knyttet til pyramidespill, hvor inntekter hovedsakelig kommer fra rekruttering av nye deltagere i stedet for salg av faktiske produkter.  Dette har ført til reguleringer og lovendringer i mange land for å beskytte forbrukerne mot svindel og utnyttelse. I dag fortsetter MLM å eksistere som en omstridt forretningsmodell, med noen selskaper som opererer på etisk vis og gir reelle inntektsmuligheter for distributørene sine, mens andre har blitt anklaget for å være pyramidespill eller for å utnytte deltagerne sine. En person med et stort sosialt nettverk vil da kunne markedsføre et produkt til sin sosiale krets og gjennom sosiale medier. Johansen bruker selv Instragram aktivt via kontoen sin, @emiliedj. Johansen jobbet med nettverksmarkedsføring som deltidsjobb hele studietiden. Hun fullførte studiene i juni 2023.  Hun sier det var en perfekt ekstrainntekt for henne.  Dokumentasjon Dine Penger har sett viser at Johansen tjente i snitt 5000 kroner i måneden. Nå jobber hun i helsesektoren og jobber med nettverksmarkedsføring som en ekstrainntekt. Den største fordelen forteller Johansen er at det er en fleksibel jobb hvor du styrer dagen din helt selv. – Dagene er travle og det er greit å ha en jobb man kan styre selv. Jeg elsker også å reise. Det er ypperlig å kunne reise bort og jobbe fra PC-en. Etter at Johansen var ferdig studert, har hun satt inn støtet og jobber mer og mer målrettet med nettverksmarkedsføring. Det har gitt resultater: Nå tjener hun i snitt 10 til 15.000 kroner i måneden. – Det er greit, men det er lett å tjene mer. I denne bransjen tjener man ofte lite i starten. Man jobber mye for lite, men målet er å jobbe lite for mye. Johansen har mål om å tjene en god norsk årslønn på rundt 600.000 i løpet av 2024. – På sikt er det enda mer, sier hun. Unge Venstre mener multilevel-marketing må på dagsordenen.  Leder Ane Breivik forteller at aktører innen multi level-marketing bør reguleres mye mer i Norge. – Vi er positive til delingsøkonomi, gründerskap og at folk bruker innovative løsninger og modeller til å skape sin egen arbeidsplass, fulltid eller deltid. Innen MLM har det derimot opp gjennom vært mange eksempler på tvilsom praksis, for å si det mildt, sier Breivik. Nettverksmarkedsføring er fullt lovlig i Norge og Unge Venstre vil ikke forby det. Ungdomspartiet mener det bør settes tydelige krav på hva bransjen kan gjøre. Hun mener blant annet at risikoen bør komme tydelig frem. Unge Venstre vil ha et strengere regelverk og at det skal være påkrevd å informere om mulighetene for tap. I forlengelse av det burde man sikre at de som deltar tillegges et sterkere vern. Kommunikasjonen og markedsføringen fra MLM-selskaper mener Breivik også bør reguleres. Hun mener fokuset på «den frie hverdagen» og «masse penger», kan lure folk i en sårbar posisjon. – Det er ofte mye fokus på fleksibilitet og hvor mye penger du kan tjene. Ofte blir man lovet gull og grønne skoger, uten at man faktisk vet hva som er nedsiden eller hvor vanskelig det faktisk er. Uten at jeg vet, er det nok svært få som får så mye ut av det. Selv om det er aktørene som opererer lovlig, selger ekte produkter og ikke har oppstartskostnader, er en sentral del av MLM å rekruttere nye selgere. – Vi er ikke sånn svart-hvitt på dette. Det er nyanser og jeg vil ikke skjære alle over samme kam og si at alt er pyramidespill, men det er en pyramidestruktur i bunnen. Poenget mitt er at forbruker må være ekstremt kritisk og trå varsomt. Som parti ønsker vi å gjøre grep for at folk ikke blir lurt og faktisk vet hva de går med på, sier Breivik. Forbrukerrådet: - Maner til god slump sunn skepsis Juridisk seniorrådgiver Thomas Iversen i Forbrukerrådet sier at selskaper, som Herbalife og Mary Kay, har en overpositiv fremstilling av hvor enkelt er å drive og tjene penger på en virksomhet.  Han viser til det amerikanske Federal Trade Commission tok ut søksmål mot Herbalife for villedende informasjon i 2016 om muligheten for å tjene penger ved å bli selgere av Herbalife-produkter. – I en tid med høyere levekostnader og høy inflasjon vil mange oppleve at pengene ikke strekker til. Vi er urolig for at folk kan la seg friste av lokkende reklamer om lukrativ ekstrainntekt på siden av vanlig jobb. Vi maner til en god slump med sunn skepsis, og understreker at når noe ser for godt ut til å være sant – så er det som regel det, sier Iversen.  Han har har også et råd til de som kjøper produkter fra multi-level-marketing- selskaper:  – Både markedsføringsloven, forbrukerkjøpsloven og angrerettloven gir deg sterke og gode rettigheter når du kjøper noe av en selger som driver via et multi-level marketing-selskap. Det har ikke noe å si at selgeren gjør dette ved siden av sin vanlige jobb. Så lenge det er snakk om en form for næringsvirksomhet, da har kjøperen fulle rettigheter, også hvis selgeren går med tap, sier Iversen. Emilie Johansen forteller at hun var kritisk i begynnelsen. Venner og familie er også ofte skeptiske i begynnelsen når hun forteller hva hun jobber med på siden. – Det er mye det ute. Nettverksmarkedsføring blir ofte sammenlignet med pyramidespill, som er ulovlig. Det er noe man åpenbart skal holde seg langt unna. Man skal være skeptisk til aktører som lover gull og grønne skoger, eller passiv inntekt. Det er mye jobb og man må stå på. Det finnes ingen gratis lunsj, heller ikke innen dette her. Hvis man ønsker å utforske og teste ut nettverksmarkedsføring selv, har Johansen noen råd. – Herbalife er produkter innen kosthold og ernæring. Dette er noe jeg brenner for, så da er det enkelt. Man må finne produkter man selv liker og bruker. Da er det enklere å komme i gang, sier hun. Når det kommer til fallgruver, mener hun en god start er å passe på at selskapene man jobber for, faktisk selger et konkret produkt. – Hvis verning av nye medlemmer blir pushet frem som avgjørende og man ikke selger et konkret produkt, bør man være veldig varsom. En annen ting man bør være obs på, er høye oppstartskostnader. Hvis man må betale i dyre dommer og kjøpe inn et varelager, bør man holde seg unna, tenker jeg, sier Johansen. Hun forteller også at seriøse selskaper innen nettverksmarkedsføring er organisert gjennom Direktesalgsforbundet. Sjekk at de er der, før du setter i gang, er rådet hennes. – Til syvende og sist må man være klar over at det faktisk er jobb. Man må ta i et tak. Det handler litt om å starte sin egen bedrift. Er markedsføringen for god til å være sann, er det ofte det, sier 24-åringen. Vil du lese flere gode saker om privatøkonomi? Få mer informasjon om abonnement på Dine Pengers magasin her eller kjøp magasinet i vår nettbutikk (fri frakt!)
24 år gamle Emilie Drønen Johansen fra Bergen tjener ekstra penger ved siden av sin ordinære jobb i helsesektoren ved å selge produktene til Herbalife.  Etter å ha brukt Herbalife-produktene til å gå ned i vekt, begynte hun å anbefale dem til venner og familie. Dette utvidet seg til en sideinntekt gjennom direktesalg eller nettverksmarkedsføring.  Herbalife er blant de største selskapene innen en global industri verd omtrent 392.6 milliarder dollar. Andre kjente selskaper i industrien inkluderer Tupperware og Amway. Johansen tjente i snitt 5000 kroner i måneden som student og satser nå på å tjene rundt 600.000 kroner i 2024.  Nettverksmarkedsføringsindustrien har blitt kritisert for å være potensielle pyramidespill, og for å rette seg mot sårbare individer. Dette har ført til mye regulering og lovendringer for å beskytte forbrukere.  Unge Venstre mener at det er behov for strengere regulering av bransjen i Norge, inkludert bedre informasjon om risikoer og strengere regulering av markedsføringen fra disse selskapene.  Juridisk seniorrådgiver Thomas Iversen i Forbrukerrådet advarer mot en "overpositiv fremstilling" av hvor enkelt det er å tjene penger fra slike virksomheter og ber folk om å utvise sunn skepsis.